**הודעה לעיתונות בדבר הגשת הבקשה להסדר פשרה**

**הודעה בדבר הגשת בקשה לשינוי מתווה הסדר פשרה בת"צ 32093-02-17 ובת"צ 4954-04-17 בבית המשפט המחוזי בחיפה**

מובא בזאת לידיעת הציבור כי ביום 3.10.2021, הוגשה לבית המשפט המחוזי בחיפה בקשה לשינוי מתווה הסדר הפשרה בתביעות שבנדון, שהוגש ביום 5.1.2020 וקיבל תוקף של פסק דין ביום 9.6.2020 (להלן – "**פסק הדין**").

את המבקשים, מר אלי כרמלי, מר תמיר ספיר וגב' איב קרן ספיר (להלן – "**המבקשים**"), מייצגים עו״ד אורלי בן עמי ועו"ד דוד מזרחי (להלן – "**ב"כ המבקשים**"). את המשיבות, רונלייט דיגיטל בע"מ, LG Electronics Inc. ובסט מובייל בע"מ (להלן – "**המשיבה 1**", "**המשיבה 2**" ו-"**המשיבה 3**" בהתאמה, וביחד – "**המשיבות**"), מייצגים עו"ד רון פלג ועו"ד ד"ר איסר בירגר (ממשרד מיתר, עורכי דין) (להלן – "**ב״כ המשיבות**").

# התביעות והבקשות לאישור התביעות כייצוגיות (להלן – "**בקשות האישור**") הוגשו בקשר לליקויים נטענים ברכיב ה-GPS ובמסך של מכשירי טלפון סלולארי מסוג LG-G5 (להלן – "**המכשיר**"), אשר מיוצר על ידי המשיבה 2 ומשווק בישראל על ידי המשיבה 1. ביום 9.6.2020 אושר בפסק דין הסדר פשרה, שלפיו המשיבות 2-1 תענקנה כתבי אחריות לכל חברי הקבוצה אך ורק וביחס לפניות מהליקוי הנטען ב-GPS וכן ביחס לכל ליקוי במסך (למעט סדקים) ובכפוף לתנאי כתבי האחריות הקיימים (להלן – "**ההטבה**"), עד לאותו מועד שבו השווי המצטבר של ההטבה לקבוצה (בהתאם למחירון השירותים לצרכן) יעמוד על סך של 3,500,000 ש"ח (שלושה מיליון וחמש מאות אלף שקלים חדשים), ובלבד שתקופת האחריות לא תעלה על 5 שנים מיום אישור הסדר הפשרה (להלן – "**תקופת האחריות המוענקת**"). כן נקבע שהמשיבות תשלמנה סכום של 405,000 ש"ח כשכר טרחה והוצאות, וכן סך של 51,000 ש"ח כתגמול למבקשים. קבוצת התובעים הנכללת בהסדר הפשרה הוגדרה באופן הבא: "כל מי שרכש/ה ו/או החזיק/ה ו/או השתמש/ה בטלפון סלולארי מדגם LG-G5 בישראל" (להלן ולעיל – "**חברי הקבוצה**").

# ביום 3.10.2021 הגישו המשיבות הודעה בעניין יישום הסדר הפשרה, בה הוצג היקף המימוש בפועל של ההטבה להארכת תוקף כתבי האחריות בשנה החולפת; היקף שהתברר כנמוך בהרבה מציפיות הצדדים בהתבסס על הנחות היסוד שעמדו בבסיסה, זאת ככל הנראה ובין היתר בעקבות מגפת הקורונה והשינויים הבלתי צפויים שהיא הביאה עמה, לצד הזמן הרב שחלף מאז הגשת בקשות האישור מושא ההליך (בשים לב לכך שמדובר במכשירים שיצאו לשוק בשנת 2016) וטבעו הדינמי במיוחד של השוק בתחום הסלולר.

**על כן, ביקשו הצדדים לשנות את מתווה הפשרה, כדלקמן:**

# ההטבה בדבר הארכת תוקף כתבי האחריות תבוטל.

# חלף הטבה זו המשיבות תעברנה סך של 1,000,000 ש"ח לקרן לניהול וחלוקת כספים שנפסקו כסעד, בהתאם לסעיפים 20 ו-27א לחוק תובעות ייצוגיות, תשס"ו-2006.

# לא יחולו שינויים בשכר הטרחה וההוצאות שנפסקו לב"כ המבקשים ובגמול למבקשים.

**הגשת התנגדויות לבקשה לשנות את מתווה הפשרה והסתלקות מקבוצת התובעים**

# אדם הנמנה עם הקבוצה שבשמה הוגשה הבקשה לאישור הסדר הפשרה, אדם הפועל לטובת עניינם של חברי הקבוצה, רשות ציבורית הפועלת לקידום מטרה ציבורית בקשר לעניין שבו עוסקת הבקשה לאישור התביעה כייצוגית, ארגון הפועל לקידום מטרה ציבורית כאמור, שאושר על ידי השר לעניין זה, וכן היועץ המשפטי לממשלה רשאים להגיש לבית המשפט הנכבד, בתוך 45 ימים מיום פרסום הודעה זו, או בתוך מועד מאוחר יותר שיקבע בית המשפט, התנגדות מנומקת בכתב לבקשה לשנות את מתווה הפשרה.

# חבר קבוצה אשר איננו מעוניין כי יחול עליו הסדר הפשרה, רשאי לבקש מבית המשפט בתוך 45 ימים מיום פרסום הודעה זו, להתיר לו לצאת מן הקבוצה שעליה יחול הסדר הפשרה.

**עיון בבקשה לשינוי מתווה הפשרה**

# הנוסח המלא והמחייב של הבקשה לשינוי מתווה הפשרה עומד לעיון המעוניינים בכך בבית המשפט המחוזי בחיפה וכן במשרדי ב"כ התובעים הייצוגיים, אצל עוה״ד אורלי בן-עמי ו/או עו"ד דוד מזרחי ברחוב מוריה 117, חיפה, ובמשרדי ב"כ המשיבות, אצל עוה"ד רון פלג (מיתר | עורכי דין) בדרך אבא הלל 16, רמת גן. הנוסח המלא של הבקשה לשינוי מתווה הפשרה הוא המחייב ובכל מקרה של סתירה בין הוראות הבקשה לבין האמור בהודעה זו, יגברו ההוראות הקבועות בבקשה.

# מוסכם ומובהר, כי הבקשה לשינוי מתווה הפשרה ומלוא התחייבויות המשיבות על-פיה נעשה למטרות פשרה בלבד, מבלי לגרוע בטענות מי מהצדדים בתביעה ובבקשה לאישור ומבלי שהאמור בבקשה זו יחשב כהסכמה ו/או הודאה של מי מהצדדים בטענות ו/או הכחשות הצד השני.

# תוכן הודעה זו אושר על ידי בית המשפט, ומפורסם בהתאם להחלטתו.

# תוקף הבקשה לשינוי מתווה הפשרה מותנה בקבלת אישור בית המשפט.